Á fundi bæjarstjórnar Akraness þann 14. janúar síðastliðinn var samþykkt einróma að ráða Jens Heiðar Ragnarsson slökkviliðsstjóra slökkviliðs Akraness og Hvalfjarðarsveitar . Jens Heiðar hefur starfað í slökkviliði Akraness og Hvalfjarðarsveitar frá árinu 1998 . Hann hlaut löggildingu sem slökkviliðsmaður árið 2002 og hefur auk þess reykköfunarréttindi , lokið námskeiði fyrir stjórnendur hlutastarfandi slökkviliða og þjálfunarstjóra II . Hann hefur gegnt ýmsum ábyrgðarstörfum fyrir Félag íslenskra rafvirkja og Rafiðnaðarsamband Íslands . Jens Heiðar hefur starfað sem stjórnandi á vettvangi , þjálfað og stýrt aðgerðum sem flokkstjóri klippuflokks í björgun fólks úr bílslysum frá árinu 2008 . Hann hefur starfað sem þjálfunarstjóri og skipulagt og stýrt æfingum slökkviliðsins og hefur lagt fram æfingaráætlanir ásamt því að kenna nýliðum í slökkviliðinu . Jens Heiðar hefur sveinsbréf og meistararéttindi í rafvirkjun . Hann hefur jafnframt fagréttindi sem raflagnahönnuður og raffræðingur . Hann býr yfir mikilli reynslu og þekkingu á virkni vélbúnaðar , viðhaldi og viðgerðum . Hann hefur unnið með fyrirbyggjandi viðhaldskerfi hjá m.a . Sementsverksmiðjunni , Norðuráli og Verkís . Sem starfsmaður hjá Verkís vann hann fyrir fjölda iðnfyrirtækja við hönnun , uppsetningu , verkeftirlit og prófanir á ýmsum búnaði . Jens Heiðar hefur auk þess lokið meiraprófi og vinnuvélaréttindi . Jens er kvæntur Sonju Sveinsdóttur leikskólakennara og eiga þau þrjú börn . Auglýsing um starfið var birt um miðjan nóvember síðastliðinn og var umsóknarfrestur til og með 9. desember . Alls bárust 11 umsóknir um starfið en einn umsækjandi dró umsókn sína til baka . Umsjón með ráðningunni höfðu sviðsstjóri stjórnsýslu - og fjármálasviðs og sviðsstjóri skipulags - og umhverfissviðs hjá Akraneskaupstað . Hagvangur veitti ráðgjöf við ráðningaferlið .